Meddelelse i henhold til artikel 19, stk. 3, i Rådets forordning nr. 17

Sag COMP/C1/N.38.370 - BT Cellnet & BT 3G/One2One Personal Communications ("UK Agreement")

(2002/C 214/08)

(EØS-relevant tekst)

1. INDLEDNING

1. Den 6. februar 2002 anmeldte BT-Cellnet Limited (BT Cellnet) og BT3G Limited (BT3G) (nu under nyt navn: O2 UK Limited) og One2One Personal Communications Limited (One2One) (nu under nyt navn: T-Mobile (UK) Limited) en aftale af 20. september 2001 til Kommissionen om fælles udnyttelse af infrastruktur og indenlandsk roaming på det britiske marked for tredje generation af GSM mobiltelekommunikation (3G). I anmeldelsen har BT Cellnet, BT3G og One2One ("parterne") anmodet om enten negativattest efter EF-traktatens artikel 81, stk. 1, eller fritagelse efter artikel 81, stk. 3(1).

2. I februar 2002 offentliggjorde Kommissionen en første meddelelse, hvori den sammenfattede den anmeldte aftale og opfordrede tredjeparter til at fremsætte bemærkninger(2). Kommissionen har nu afsluttet sin undersøgelse af den anmeldte aftale og er kommet til et foreløbigt resultat. Nærværende meddelelse offentliggøres i henhold til artikel 19, stk. 3, i forordning nr. 17 for at give tredjeparter mulighed for at fremsætte deres bemærkninger til Kommissionens standpunkt. Tredjeparter kan fremsætte deres bemærkninger til Kommissionen inden for en frist på en måned efter offentliggørelsen af denne meddelelse i De Europæiske Fællesskabers Tidende.

2. PARTERNE

3. BT Cellnet har tilladelse som mobiloperatør for et 2G-net, og BT3G har tilladelse til at drive et 3G-net(3) i Det Forenede Kongerige. De ejes begge 100 % af mmO2 plc, som er den mobilkommunikationsvirksomhed, der tidligere kontrolleredes af British Telecommunications plc. Via datterselskaber driver mmO2 mobilnet i Det Forenede Kongerige (BT Cellnet - nyt navn: O2 UK Limited - og BT3G), Tyskland (VIAG - nyt navn: O2 Germany), Nederlandene (Telfort - nyt navn: O2 Netherlands), Irland (Digifone - nyt navn: O2 Ireland) og Isle of Man (Manx Telecom). I finansåret til 31. marts 2002 havde mmO2-gruppen en omsætning på 4,3 mia. GBP (ca. 6,7 mia. EUR).

4. One2One har tilladelse som mobiloperatør for 2G- og 3G-net i Det Forenede Kongerige og ejes 100 % af Deutsche Telekom Mobile Holdings Limited, som igen ejes 100 % af T-Mobile International AG. T-Mobile International AG har interesser i mobiloperatører i Det Forenede Kongerige (One2One - nyt navn: T-Mobile (UK) Limited-, T-Motion, Virgin Mobile), Østrig (max.mobil.), Tjekkiet (Radiomobil) og USA (VoiceStream). T-Mobile International AG har også datterselskaber, der virker i Nederlandene (BEN, CMobil), Rusland (MTS) og Polen (PTC). I regnskabsåret 2001 havde DTAG en omsætning på 48,3 mia. EUR på verdensplan og T-Mobile International AG en omsætning på 14,6 mia. EUR på verdensplan.

3. PRODUKTER/TJENESTER

5. 3G-tjenester er mobilkommunikationssystemer, der kan formidle innovative multimediale tjenester i videre omfang end andengenerationssystemerne som f.eks. GSM, og som kan kombinere brugen af jord- og satellitbaserede komponenter. Disse tjenester er kendetegnet ved: i) multimediale funktioner, applikationer for fuld og lav mobilitet i forskellige geografiske miljøer ud over 2G-systemers funktioner, ii) effektiv adgang til internettet, intranet og andre tjenester baseret på internetprotokollen, iii) taletransmission med lige så høj kvalitet som i faste net, iv) tjenesteportabilitet på tværs af 3G-miljøer og v) drift i en sammenhængende helhed, som indbefatter fuld roaming mellem UMTS-net og GSM-net og mellem de jord- og satellitbaserede komponenter i UMTS-net. Med denne aftale tilstræber parterne at komme ind på det britiske nationale marked eller markeder for 3G-infrastruktur og engros-roamingtjenester. Selv om aftalen fremmer deres individuelle adgang til markedet eller markederne for 3G-detailtjenester, relaterer aftalen ikke direkte til detailmarkeder.

6. De produkter/tjenester, der er direkte berørt af denne anmeldelse, er: a) adgang til og brug af 2G, 2,5G og 3G-infrastruktur samt b) engrosadgang til indenlandsk 3G roaming. De faktiske eller potentielle konkurrenter på disse markeder er de tre andre licenshavere inden for 3G-net og -tjenester i Det Forenede Kongerige, og de potentielle konkurrenter kan være tredjeparter, der videresælger adgang til og engros-roamingtjenester på disse andre operatørers net eller på parternes net. Eftersom der endnu ikke er udbygget 3G-net og -tjenester, kan der endnu ikke fremlægges et endeligt overslag over markedsandele eller en vurdering af substituerbarheden mellem 2G- og 3G-tjenester.

4. RETLIG OG FAKTUEL BAGGRUND

4.1. Udviklingen af mobilkommunikation af tredje generation i EU

7. Hidtil har digitale mobilnet og -tjenester i EU bygget på GSM-standardsættene. De europæiske teleselskaber er i øjeblikket ved at udvikle og forberede udbygningen af mobilnet og -tjenester under anvendelse af GSM-standardsættenes tredje generation (3G)(4). 3G vil kombinere trådløs mobilteknologi med høje datatransmissionskapaciteter og lette forbrugernes adgang til internettjenester via deres mobiltelefoner. Dens udvikling i EU er baseret på en fælles teknologisk platform - Universal Mobile Telecommunications System (UMTS) - på harmonisering af radiospektret og på fastlæggelse af et harmoniseret regelgrundlag.

8. For at opfylde disse harmoniseringsmålsætninger vedtog Europa-Parlamentet og Rådet i 1997 et direktiv om ensartede principper for generelle tilladelser og individuelle tilladelser for teletjenester(5). Det blev i slutningen af 1998 efterfulgt af en beslutning om koordineret indførelse af et mobilt og trådløst kommunikationssystem (UMTS) af tredje generation i Det Europæiske Fællesskab(6). Det krævedes heri, at medlemsstaterne skal gøre det muligt at indføre UMTS-tjenester på deres område senest den 1. januar 2002, og der blev lagt vægt på den rolle, som sådanne tekniske organer som Den Europæiske Konference af Post- og Teleadministrationer (CEPT) og Det Europæiske Standardiseringsinstitut for Telekommunikation (ETSI) skal spille med hensyn til at harmonisere frekvensbrugen og fremme en fælles og åben standard for udbud af kompatible UMTS-tjenester i hele Europa.

9. Endelig offentliggjorde Kommissionen i marts 2001 en meddelelse om status og vejen frem for indførelse af mobilnet af tredje generation i EU(7). I denne meddelelse konstateres kombinationen af teleoperatørernes vanskelige finansielle situation i hele EU og de høje omkostninger til investering i infrastruktur, som får operatørerne til at deltage i arrangementer med fælles udnyttelse af infrastruktur. Det konkluderes, at en økonomisk fordelagtig fælles udnyttelse af netinfrastruktur principielt bør fremmes, forudsat at konkurrencereglerne og andre relevante EF-bestemmelser overholdes(8). I en nylig opfølgende meddelelse(9) har Kommissionen understreget, at det er hensigten at fortsætte samarbejdet med de nationale administrationer om at udvikle den bedst mulige praksis for fælles udnyttelse af netinfrastruktur.

4.2. Fælles udnyttelse af net

10. Den grundlæggende sondring, som er relevant i forbindelse med parternes aftale om fælles udnyttelse af net, er sondringen mellem radioadgangsnet og grundnet.

11. Radioadgangsnet omfatter: maste- og antennepladser, teknikhuse (Site Support Cabinets, SSC) og strømforsyning samt antenner, combiners og transmissionskæder, Nodes B, dvs. de basisstationer, der modtager og sender data på tværs af frekvenser og kontrollerer en bestemt netcelle, og radionet-controllerne (RNC'er), der hver kontrollerer en række sådanne node B'er, og som er forbundet med grundnettet.

12. Grundnet: dette er den intelligente del af nettet, som består af mobilkoblingscentre (Mobil Switching Centres, MSC'er), forskellige understøttende knudepunkter (support nodes), tjenesteplatforme, kunderegistre og drifts- og vedligeholdelsescentre. Det er forbundet med det faste ISDN-net (Integrated Services Digital Network) og internettet.

>PIC FILE= "C_2002214DA.001801.TIF">

13. Fælles udnyttelse af 3G-net kan foregå på forskellige niveauer og indebære forskellige grader af samarbejde. Hvor stor en uafhængighed en operatør bevarer, afhænger af, hvilke netelementer der udnyttes i fælleskab, og hvilke muligheder de beholder for at installere særskilte elementer (frihed til at planlægge). Opdelt efter stigende grad af fælles udnyttelse er det muligt at skelne mellem fælles brug af:

- anlægspladser (sites), hvad der strækker sig fra fælles brug af enkelte mastepladser(10) til fælles udnyttelse af net (forudsætter en ensartet netudformning) og kan omfatte anlægspladsinfrastruktur (site support infrastructure) som f.eks. teknikhuse

- basisstationer (Nodes B) og antenner

- radionet-controllere (RNC'er)

- grundnet, herunder mobilkoblingscentre (MSC'er) og forskellige databaser

- frekvenser.

Endelig angår indenlandsk roaming en situation, hvor de pågældende operatører ikke er fælles om netelementer som sådan, men simpelthen anvender hinandens net til at udbyde tjenester til deres egne kunder.

14. I anmeldelsen benytter parterne udtrykket "site sharing" (anlægspladsdeling) for fælles anvendelse af infrastruktur op til - men ikke inklusive - Nodes B'er og RNC'er (dvs. det første af ovenstående punkter). Parterne påtænker ikke fælles anvendelse af deres grundnet, men aftalen omfatter indenlandsk roaming.

4.3. De nationale lovgivningsrammer

15. Med forbehold af princippet om fællesskabsrettens forrang skal der tages hensyn til de gældende nationale tilladelses- og lovkrav i forbindelse med fælles udnyttelse af netinfrastruktur(11). Både de generelle nationale regulerende rammer i Det Forenede Kongerige og betingelserne i parternes 3G licenser indeholder parametre for fælles udnyttelse af net. De omfatter:

- krav til udbygning af net for så vidt angår effektiv dækning i relation til en specifik tidsplan, herunder et krav om at dække 80 % af befolkningen inden udgangen af 2007

- generelle forpligtelser med hensyn til f.eks. fælles anvendelse af anlægspladser og antenner i relation til planlægningsrestriktioner og miljøhensyn

- mulighed for at gennemtvinge fælles udnyttelse af anlæg, herunder fælles udnyttelse af net, i enkelttilfælde

- begrænsninger med hensyn til omfanget af tilladt fælles udnyttelse af net i relation til f.eks. fælles udnyttelse af netintelligens og følsomme kundedata.

16. Den britiske tilsynsmyndighed Oftel er ansvarlig for den anmeldte aftale. I maj 2001 offentliggjorde Oftel en generel vejledning, hvori der tilskyndedes til fælles udnyttelse af infrastruktur med forbehold af en vurdering af de enkelte forslag(12).

17. De nationale lovrammer og EU's konkurrenceregler anvendes parallelt og kumulativt. De nationale regler må ikke være i strid med EU's konkurrenceregler, og foreneligheden med de nationale regler og reguleringer må ikke indvirke på resultatet af en vurdering i henhold til konkurrencereglerne. Der er derfor behov for en fuldstændig vurdering af den anmeldte aftale i henhold til konkurrencereglerne.

5. AFTALEN

18. 18. BT Cellnet og BT3G og One2One indgik den 20. september 2001 en aftale ("aftalen") om at samarbejde om 3G-anlægspladsdeling og indenlandsk roaming. Den omfatter også 2G og 2,5G-infrastruktur. Parterne vil opretholde hver deres net og tjenesteudbud. Aftalen indeholder særlige bestemmelser, der skal sikre, at der ikke udveksles flere oplysninger end strengt nødvendigt. Parterne sondrer i aftalen mellem tre områder: i) det første udbygningsområde (Initial Build Area), ii) det opdelte område (Divided Area) og iii) det resterende område (Remaining Area).

5.1. Anlægspladsdeling og indenlandsk roaming i det første udbygningsområde

19. Det første udbygningsområde omfatter cirka [20-50 %] af Det Forenede Kongeriges befolkning og over [50-80 %] af landets virksomheder (dvs. de største byområder). I dette område vil parternes samarbejde fokusere på anlægspladsdeling snarere end indenlandsk roaming, omend sidstnævnte ikke udelukkes. Inden for dette område aftaler parterne følgende:

i) Aftalens punkt 2.3 omhandler samarbejde om planlægning, anskaffelse (ikke på grundlag af fælles ejerskab), opbygning og udlægning samt fælles udnyttelse af 2G-, 2,5G- og 3G-anlægspladser. Denne anlægspladsdeling omfatter samhusning dvs. fælles udnyttelse af konstruktioner, herunder master, materialer og udstyr (strømforsyning, stativer og køling) til 3G-, 2,5G- og/eller 2G-udstyr, dvs. transceivere og basisstationstativer eller Node B-basisstationhuse, men ikke transmission og antenner.

ii) Gensidig orientering om og i givet fald revision af parternes radioplaner for at opnå den bedst mulige udnyttelse af potentielle fælles lokaliseringer af enkelte cellepladser (cell sites) (aftalens punkt 6.2.1-6.2.4 og 6.7).

iii) Med gyldighed i [en periode på mellem et og tre år] giver hver part den anden part ret til at udnytte anlægspladser, der er udpeget som egnede til anlægspladsdeling (aftaledokument 8).

iv) Hver part giver den anden part fortrinsret, ifald en tredjepart ønsker at udnytte samme anlægsplads (aftaledokument 8).

v) Hver part tilbyder den anden part roaming inden for det første udbygningsområde, så længe denne ikke selv har 3G-radiodækning af en given del af dette område (aftaledokument 1).

Den anlægspladsdeling, som parterne sigter mod, omfatter ikke hele radioadgangsnettet (særlig Node B'er og RNC'er er ikke omfattet), og den omfatter heller ikke fælles udnyttelse af frekvenser eller af grundnettet.

5.2. Anlægspladsdeling og indenlandsk roaming i det opdelte område

20. Inden for det opdelte område (et område, der omfatter yderligere [40-70 %] af befolkningen) vedtager parterne en fælles radio- og udbygningsplan for 3G ud fra princippet om, at hver part har sit eget territorium. Hver part tildeles et delområde af det opdelte område som sit særskilte (geografiske) område (Designated (separate geographical) Area), hvor denne kan opbygge og drive sit 3G-net i overensstemmelse med den fælles radio- og udbygningsplan. Inden for hver sit særskilte område vil parterne stille roamingtjenester til rådighed for hinanden efter en dobbeltreduceret detailprisformel (retail minus minus, aftalens punkt 22.1), og de må ikke indgå tilsvarende aftaler med tredjeparter om at stille denne tjeneste til rådighed for den anden part (aftalens punkt 2.5). Aftalens punkt 9.2 fastsætter derudover, at en part ikke må etablere 3G i den anden parts særskilte område, omend der i punkt 11 er fastsat en række undtagelser herfra, som ikke kræver den anden parts forudgående samtykke (f.eks. under særlige begivenheder, for at dække en efterspørgsel på markedet og/eller for at imødekomme vigtige kunders særlige behov).

21. Parterne aftaler endvidere, at alle nye anlægspladser i det opdelte område skal anlægges med tilstrækkelig rummelighed og masteplads til mindst to operatører, og at den part, i hvis delområde pladsen ligger, skal sætte pladskapacitet til side, som den anden part kan tage i brug senere. Parterne har delingsret, som gælder i [en periode på mellem fire og seks år], og som efterfølges af en fortrinsret til fælles udnyttelse af ubestemt varighed (aftaledokument 8). Men hvis en part, der driver en anlægsplads, efter delingsrettens udløb modtager et tilbud fra en tredjepart med en afgift for anlægspladsdeling(13), der er lige så høj eller højere, skal den anlægsdrivende part underrette den anden part om tilbuddet. Den anden part har derpå 14 dage til at bekræfte, at den indgår en aftale om anlægspladsdeling med Site Share Operator'en.

22. Aftalens punkt 14.7 giver hver part mulighed for at indgå aftaler om indenlandsk 3G-roaming med tredjeparter, der er indenlandske 3G-operatører (for det net, operatøren selv har bygget og driver), men tredjepartsoperatøren vil i så fald ikke få adgang til den anden aftaleparts net, medmindre denne godkender det. Der er dog intet i aftalen, som hindrer hver part i at videresælge sine engrostjenester inden for 3G-telekommunikation til tredjeparter, der ikke er operatører, (f.eks. tjenesteleverandører eller virtuelle mobiloperatører (MVNO'er, Mobile Virtual Network Operators) hvad enten tjenesterne transmitteres via operatørens eget netudstyr eller via roaming inden for den anden parts særskilte område. Punkt 14.7 påvirker ikke ordninger vedrørende international roaming.

5.3. Anlægspladsdeling og indenlandsk roaming i det resterende område

23. Parterne har aftalt at udbygge deres respektive 3G-net ind i det resterende område, som omfatter de tyndest befolkede egne i Det Forenede Kongerige, efter samme principper som dem, der anvendes i det opdelte område, når markedsforholdene tillader det.

5.4. Varighed

24. Aftalen har ubegrænset varighed, men den kan bringes til ophør efter den 31. december 2007 af hver af parterne med to års varsel.

6. PARTERNES ARGUMENTER

25. Parterne begrunder aftalen med 3G-operatørers finansieringsproblemer, med de lovfæstede tidsrammer (det britiske krav er dækning af 80 % af befolkningen inden udgangen af 2007) og med nødvendigheden af at tage miljøhensyn.

26. Artikel 81, stk. 1: Parterne fremfører, at aftalen ikke har til formål eller til følge at begrænse konkurrencen mærkbart inden for fællesmarkedet i strid med artikel 81, stk. 1, men hævder, at den tværtimod vil øge konkurrencen. Denne påstand bygger på, at parterne vil konkurrere indbyrdes på netplan inden for det første udbygningsområde, mens samarbejdet i det opdelte område vil sætte parterne i stand til at konkurrere inden for tjenester med andre 3G-operatører på landsplan tidligere, end hvis de ikke havde samarbejdet.

27. Artikel 81, stk. 3: Hvis aftalen anses for at begrænse konkurrencen, hævder parterne subsidiært, at den kan fritages. De fremfører, at aftalen vil fremskynde udbuddet af 3G-tjenester ved at sætte parterne i stand til at reducere omkostningerne ved at udbygge 3G-net og til at stille 3G-tjenester til rådighed for slutbrugerne på et tidligere tidspunkt. De fremfører, at forbrugerne vil få en fordel af aftalen, som muliggør udbud af hurtigere, mere innovative 3G-tjenester til lavere priser. Endelig vil parterne som resultat af deres samarbejde ikke stille standardiserede tjenester til rådighed for brugerne, men fortsat konkurrere direkte på indholdsmæssige anvendelser, detailprisfastsættelse, tjenestevilkår, kanaler til markedet og kundeservice samt markedsføring. Deres konklusion er derfor, at aftalen ikke blot vil bevare konkurrencen inden for 3G-net og -tjenester, men skærpe den på det britiske marked.

7. KONKLUSION

28. Kommissionen har til hensigt at afgive positiv udtalelse om den anmeldte aftale. Inden da opfordrer den tredjeparter til at indsende deres bemærkninger senest en måned efter offentliggørelsen af denne meddelelse til nedenstående adresse eller faxnummer med angivelse af sag COMP/N.38.370 - BT Cellnet & BT3G and One2One (Network sharing UK). Europa-Kommissionen Generaldirektoratet for Konkurrence

Direktorat C

B - 1049 Bruxelles Fax (32-2) 296 70 81 E-post: wolf.sauter@cec.eu.int

29. Hvis den part, der fremsætter bemærkninger, mener, at bemærkningerne indeholder forretningshemmeligheder, skal den angive de passager, som efter dens mening ikke bør offentliggøres med den begrundelse, at de indeholder forretningshemmeligheder eller andet fortroligt materiale, samt anføre grundene hertil. Hvis Kommissionen ikke modtager en begrundet anmodning, vil den gå ud fra, at bemærkningerne ikke indeholder fortrolige oplysninger.

(1) Kommissionen har modtaget en tilsvarende anmeldelse fra T-Mobile Deutschland GmbH og VIAG Interkom GmbH af 1. februar 2002 vedrørende en aftale om udbygning af 3G-net og bilateral 3G-roaming i Tyskland. Denne aftale behandles separat (Sag COMP/N.38.369 - Rahmenvertrag).

(2) EFT C 53 af 28.2.2002, s. 18.

(3) I maj 2000 udstedte den britiske regering fem 3G-tilladelser efter en frekvensauktion, som indbragte 38,5 mia. EUR. Tilladelserne gik til Orange, BT3G, Vodafone, One2One og H3G.

(4) Første generation var GSM 900, anden generation DCS 1800 (som nu betegnes GSM 1800). GPRS anses ofte for et mellemtrin mellem 2G og 3G (2,5G).

(5) Europa-Parlamentets og Rådets Direktiv 97/13/EF af 10. april 1997 (EFT L 17 af 7.5.1997, s. 15). Direktivet fastlægger procedurer for udstedelse af tilladelser til at udbyde telekommunikationstjenester og vilkår for sådanne tilladelser.

(6) Europa-Parlamentets og Rådets beslutning nr. 128/1999/EF af 14. december 1998 (EFT L 17 af 22.1.1999, s. 1).

(7) "Indførelse af mobilnet af tredje generation i EU: Status og vejen frem", KOM(2001)141 endelig af 20.3.2001.

(8) Samme, afsnit 4.3.

(9) "På vej mod fuld dækning med mobilnet af tredje generation", KOM(2002) 301 endelig af 11.6.2002.

(10) Det bør noteres, at der i Det Forenede Kongerige findes uafhængige selskaber, som er specialiseret i anskaffelse, drift og forvaltning af maste-/antennepladser, og som leverer tjenesteydelser til netoperatører og fremmer anlægspladsdeling.

(11) Flere nationale tilsynsmyndigheder i EU har udstedt vejledninger om, på hvilke betingelser fælles udnyttelse af infrastruktur er forenelig med nationale tilladelsesregler og reguleringsmæssige krav. I Det Forenede Kongerige har Oftel offentliggjort en stillingtagen i maj 2001. Den kan fås på adressen http://www.oftel.gov.uk/publications/mobile/infrashare0501.htm. I Tyskland har RegTP udstedt sin fortolkning af betingelserne for tildeling af UMTS-tilladelse i lyset af den senere tids tekniske udvikling, RegTP (6. juni 2001), som kan fås her: www.regtp.de. De nederlandske og franske tilsynsmyndigheder har udgivet lignende dokumenter, som fås på adresserne: http://www.opta.nl/download/concept_notitie_nma_vw_opta_umts_netwerken_190701.pdf og http://www.art-telecom.fr/dossiers/umts/partage-infras.htm

(12) Samme.

(13) Der er efter forretningsmæssige forhandlinger mellem parterne indgået aftale på grundlag af rimelige markedstakster om afgiften (dvs. en prisliste) for ejede eller kontrollerede anlægspladser.